એક લેખમાં મેં લખ્યુંઃ આજકાલ હું સલાહ આપવાના જબરજસ્ત મૂડમાં છું. મારા આ કથનની જબરજસ્ત અસર પડી. જુદી જુદી બાબતોમાં સલાહ માગતા અનેક પત્રો મને મળ્યા. દેશની હાલની સ્થિતિમાં નાગરિક તરીકે આપણું શું કર્તવ્ય છે? એવા પ્રશ્નથી માંડીને ઘરમાં કોઈને બત્તી ઠારવાની ટેવ નથી, એટલે વીજળીનું બિલ વધારે આવે છે તો શું કરવું? સારો પ્લમ્બર મેળવવા શું કરવું? કાયમી કબજિયાત રહે છે તો શું કરવું? જેવા અનેક પ્રશ્નો મને પૂછવામાં આવ્યા. આવા મોટા ભાગના પ્રશ્નો હું પોતે જ ક્યારેય હલ કરી શક્યો નથી. ઘણા ખરા પ્રશ્નોમાં મને કશી સમજ પડી નહિ. છતાં, જેમણે જવાબી કાર્ડ બીડ્યાં હતાં એમને મેં જવાબો લખ્યા જ! જેમાં આપણને કશી સમજ પડતી ન હોય એમાં સલાહ આપવાનું સહેલું પડે છે એવો મારો અનુભવ છે, જેમ કે સારો પ્લમ્બર મેળવવા શું કરવું એવી સલાહ માગનારને મેં એકવીસ મંગળવાર કરવાનું કહ્યું હતું! જેમણે જવાબી કાર્ડ નહોતાં બીડ્યાં એમને મેં મારે ખર્ચે પણ જવાબો લખ્યા. થોડો ખર્ચ ભલે થાય, પણ ડાહ્યા માણસો સલાહ આપવાની તક જતી કરતા નથી. પણ એક લગ્નોત્સુક યુવકે લેખ દ્વારા એના પ્રશ્ન અંગે જાહેર સલાહ આપવાની વિનંતી કરી હતી. એણે લખ્યું હતું કે મારા જેવાં હજારો યુવાન-યુવતીઓ આ પ્રશ્ને મૂંઝાઈને બેઠાં છે. એમને આપના જાહેર માર્ગદર્શનથી ઘણો લાભ થશે. યુવાનની લાગણીને માન આપી એના અને એના જેવાં બીજા અનેક યુવાન-યુવતીઓની મૂંઝવણ અંગે આજે માર્ગદર્શન આપી રહ્યો છું. યુવાનનો પ્રશ્ન છે કે અમુકતમુક વર્ષમાં લગ્ન કરવાં નહિ, એવું વારંવાર કહેવામાં આવે છે તો આવા વર્ષમાં લગ્ન કરવાં કે નહીં?